Trane, omhelsings by Australiese lughawens | Maroela Media
Trane, omhelsings by Australiese lughawens
'n Oupa omhels sy kleindogter met haar aankoms in Sydney. (Foto: SAEED KHAN / AFP)
Australië het nou uiteindelik sy grense vir ingeënte toeriste oopgestel nadat die land byna twee jaar gelede van die strengste Covid-19-reisbeperkings ter wêreld ingestel het in 'n poging om die verspreiding van die koronavirus hok te slaan.
Roerende tonele het Maandag by die internasionale lughawens in Sydney en Melbourne afgespeel waar familie en vriende ná jare uiteindelik herenig het.
Bernie Edmonds het die trane afgevee toe hy sy kleindogter Charlotte (8), wat pas in Sydney geland het, omhels het.
"Dit is wonderlik om haar terug te hê. Sy moet weer teruggaan, maar sy sal weer kom kuier."
Jody Tuchin was oorstelp om haar beste vriend, wat sy sedert 2018 nie gesien het nie, by die lughawe te ontmoet. "Hy het dit net betyds teruggemaak vir my troue oor vier dae," het sy aan AFP gesê.
Familielede herenig by die lughawe in Melbourne. (Foto: William WEST / AFP)
Paul Grant, 'n vlieënier vir Qantas, het gesê dit is lekker om weer passasiers aan boord van dié lugredery se vliegtuie te hê.
'n Qantas-vlug van Los Angeles was die eerste om omstreeks 06:20 (Australiese tyd) in Sydney met ingeënte reisigers te land gevolg deur vlugte van Tokio, Vancouver en Singapoer.
Die nasionale lugredery verwag om hierdie week meer as 14 000 passasiers na Australië te bring.
"Dit is regverdig om te sê ons het almal lank gewag om besoekers terug te verwelkom in Australië," het Alan Joyce, uitvoerende hoof van Qantas, gesê.
Dan Tehan, minister van toerisme, het 'n T-hemp met die woorde "Welkom terug" aangehad toe hy besoekers by die lughawe in Sydney ingewag het. Tehan verwag dat Australië se toerismebedryf stelselmatig sal herstel terwyl daar by die Australiese eerste minister, Scott Morrison, "geen twyfel" is dat besoekergetalle mettertyd sal toeneem nie.
Familielede herenig by die lughawe in Sydney. (Foto: SAEED KHAN / AFP)
Die Australiese regering het 'n veldtog van AUS$40 miljoen (sowat R434 miljoen) van stapel gestuur om toeriste terug te lok. Slegs 56 internasionale vlugte is egter geskeduleer om in die 24 uur ná die heropening van grense in Australië te land – aansienlik minder as voor die Covid-19-pandemie.
Australië het in Maart 2020 sy grense vir byna almal behalwe burgers en inwoners gesluit toe die koronavirus uitgebreek het.
Die reisverbod – wat ook burgers verbied het om sonder 'n vrystelling oorsee te gaan en 'n streng beperking op internasionale aankomste ingestel het – het die land die bynaam "Fort Australië" besorg.
Elke maand tydens dié streng inperking het sakeondernemings volgens die Australiese kamer van koophandel en nywerheid 'n geraamde AUS$3,6 miljard (sowat R39 miljard) gekos. Toerisme is veral swaar getref.
Personeel wag reisigers in by die lughawe in Sydney. (Foto: SAEED KHAN / AFP)
Australië koronavirus reisregulasies
Aussie-voortvlugtige ná 12 jaar vasgetrek
Poetin, Biden sal vergader, mits Rusland nie aanval
Australië het in Maart 2020 sy grense vir duisende Australiese burgers ook gesluit.
Aussies is aan hul eie lot oorgelaat in ander lande, sommige sonder enige heenkome.
Hartseerstories van ontnugtering is vertel.
Alles in die naam van 'n drakoniese Covid-beleid, geen empatie of verantwoordelikheid vir eie gestrande burgers getoon nie.